**SUOMEN KASVATUKSEN JA KOULUTUKSEN**

**HISTORIAN SEURA RY**

TOIMINTASUUNNITELMA 1.1.2021–31.12.2021

Suomen kasvatuksen ja koulutuksen historian seura edistää kasvatuksen ja koulutuksen historian tutkimusta sekä tukee sen harrastusta Suomessa. Seura julkaisee *Kasvatus & Aika* -lehteä sekä *Koulu ja menneisyys* -vuosikirjaa. Lisäksi seura järjestää esitelmätilaisuuksia, seminaareja ja konferensseja.

*Toiminnan edistäminen*

Vuonna 2021 seuran toiminnan tavoitteena on aiempien vuosien tapaan toimillaan edistää kasvatuksen historian tutkimusta ja harrastusta. Toimintakaudella päähuomio on sata vuotta täyttävässä oppivelvollisuudessa. Siihen liittyen seura toteuttaa yleisöseminaarin ja julkaisee *Koulu ja menneisyys* -vuosikirjan teemanumeron.

*Seuran jäsenyydet*

Seura on Suomen tiedekustantajien liiton sekä Tieteellisten seurain valtuuskunnan jäsen. Yhteistyö mainittujen tahojen kanssa jatkuu aiempaan tapaan vuoden 2021 aikana.

*Yleisöseminaarit*

Kevät- ja syyskokousten lisäksi seura järjestää yleisöseminaareja. Vuoden 2021 toukokuussa on tarkoitus järjestää Sata vuotta oppivelvollisuutta -seminaari Tieteiden talolla Helsingissä. Seura järjestää myös pienimuotoisempia esitelmätilaisuuksia.

*Toimikuntien työskentely*

Seuran toiminta on organisoitu kolmen toimikunnan kautta. Näitä ovat kuukausiesityksistä ja seminaareista vastaava toimikunta, vuosikirjatoimikunta sekä kasvatuksen historian ENSYklopedia-julkaisualustan toimikunta. Näiden toimintaa pyritään edelleen kehittämään vuonna 2021.

*Julkaisutoiminta*

Seura julkaisee *Kasvatus & Aika* -lehteä. Vuoden 2021 aikana ilmestyy neljä numeroa. Vuonna 2021 seura julkaisee myös oppivelvollisuutta käsittelevän *Koulu ja menneisyys* -vuosikirjan. Tiedelehtien lisäksi seura julkaisee vapaamuotoisia tieteellisiä kirjoituksia ja koulumuistelmia ENSYklopedia-julkaisualustalla. Seuran hallitus seuraa uusittujen kotisivujen ja Journal.fi-sivuille tallennettujen vanhojen vuosikirjojen käyttöä sekä kehittää seuran julkaisujen löydettävyyttä ja käytettävyyttä.

*Talous*

Seuran talouden perustan muodostavat jäsenmaksutulot. Viime vuosina seuran talous on ollut erittäin tiukalla. Näin tulee olemaan myös toimintakaudella 2021. Seura saa tukea *Kasvatus & Ajan* julkaisemiseen Tieteellisten seurain valtuuskunnalta (2 500 euroa vuodessa). Seuran muut tulolähteet ovat jäsenmaksut ja painetuista vuosikirjoista kertyvät myyntitulot. Seuran tulot menevät miltei kokonaan *Kasvatus & Aika* -lehden toimittamiseen.